b'\n_START_ARTICLE_\nGeorg Trakl\n_START_PARAGRAPH_\nGeorg Trakl (3. helmikuuta 1887 Salzburg \xe2\x80\x93 3. marraskuuta 1914 Krakova) oli it\xc3\xa4valtalainen runoilija, jonka runot edustavat tyylisuunnaltaan ekspressionismia.\n_START_SECTION_\nEl\xc3\xa4m\xc3\xa4\n_START_PARAGRAPH_\nTrakl vietti ensimm\xc3\xa4iset kahdeksantoista elinvuottaan syntym\xc3\xa4kaupungissaan Salzburgissa. H\xc3\xa4nen is\xc3\xa4ns\xc3\xa4 Tobias oli rautakauppias ja \xc3\xa4itins\xc3\xa4 Maria taiteista ja musiikista kiinnostunut kotirouva. \xc3\x84iti oli kuitenkin psyykkisesti sairas, ja on mahdollista, ett\xc3\xa4 h\xc3\xa4nen lapsensakin oireilivat juuri t\xc3\xa4st\xc3\xa4 syyst\xc3\xa4, erityisesti Georg ja h\xc3\xa4nen siskonsa Margarete (kutsumanimelt\xc3\xa4\xc3\xa4n Grete). Grete oli Georgin l\xc3\xa4hin toveri; jotkut tutkijat ep\xc3\xa4ilev\xc3\xa4t heid\xc3\xa4n suhteessaan tapahtuneen insesti\xc3\xa4._NEWLINE_Trakl opiskeli vuosina 1897\xe2\x80\x931905 Salzburgin Staatsgymnasiumissa. H\xc3\xa4nt\xc3\xa4 eiv\xc3\xa4t kuitenkaan opiskelut juurikaan kiinnostaneet vaan pikemminkin juominen, oopiumin polttaminen ja prostituoitujen tarjoamat palvelut. Vuonna 1904 Trakl kokeili ensimm\xc3\xa4ist\xc3\xa4 kertaa runojen kirjoittamista. J\xc3\xa4tetty\xc3\xa4\xc3\xa4n opintonsa kesken vuonna 1905 Trakl toimi kolme vuotta farmaseuttina ja p\xc3\xa4\xc3\xa4tti luoda el\xc3\xa4m\xc3\xa4nuransa t\xc3\xa4ll\xc3\xa4 alalla. (Jotkut ovat tosin ep\xc3\xa4illeet, ett\xc3\xa4 kiinnostuksen todellinen syy oli halu hankkia huumeita.) Trakl opiskeli Wieniss\xc3\xa4 kaksi vuotta farmasiaa ja valmistui vuonna 1910 farmasian maisteriksi. Tuona aikana h\xc3\xa4n tutustui paikallisiin taiteilijoihin, jotka auttoivat h\xc3\xa4nt\xc3\xa4 runojen julkaisemisessa._NEWLINE_Valmistumisvuonnaan Trakl ilmoittautui vapaaehtoiseksi armeijaan ja palveli siell\xc3\xa4 vuoden ajan. Palattuaan Salzburgiin h\xc3\xa4n ei onnistunut saamaan kotikaupungissaan jalansijaa farmaseuttina. H\xc3\xa4n ilmoittautui uudestaan armeijaan ja toimi farmaseuttina er\xc3\xa4\xc3\xa4ss\xc3\xa4 sairaalassa Innsbruckissa. Trakl loi kontaktit paikalliseen taiteilijayhteis\xc3\xb6\xc3\xb6n, joka ennen pitk\xc3\xa4\xc3\xa4 tunnusti h\xc3\xa4nen lahjakkuutensa. Der Brenner -lehden p\xc3\xa4\xc3\xa4toimittajasta Ludwig von Fickerist\xc3\xa4 tuli runoilijan mesenaatti: h\xc3\xa4n julkaisi s\xc3\xa4\xc3\xa4nn\xc3\xb6llisesti Traklin teoksia ja esitteli Traklin my\xc3\xb6s Ludwig Wittgensteinille, joka my\xc3\xb6hemmin my\xc3\xb6nsi Traklille huomattavan suuruisen stipendin kirjoittamista varten._NEWLINE_Kun ensimm\xc3\xa4inen maailmansota syttyi, Trakl l\xc3\xa4hetettiin l\xc3\xa4\xc3\xa4kint\xc3\xa4upseerina Galitsiaan. H\xc3\xa4nelle aiemmin ominainen oikullisuus vaihtui nyt pitkiin masennuskausiin, joita pahensi karmaiseva ty\xc3\xb6 pahasti loukkaantuneiden sotilaiden keskell\xc3\xa4. 7. syyskuuta 1914 k\xc3\xa4ydyn Gr\xc3\xb3dekin (nyk. Horodok) taistelun kokemuksista Trakl lopulta ei en\xc3\xa4\xc3\xa4 kyennyt p\xc3\xa4\xc3\xa4sem\xc3\xa4\xc3\xa4n yli. Traklin piti hoitaa 90:\xc3\xa4\xc3\xa4 vaikeasti loukkaantunutta sotilasta, mutta l\xc3\xa4\xc3\xa4kehuolto oli katastrofaalisen huono, eik\xc3\xa4 h\xc3\xa4n kyennyt auttamaan heit\xc3\xa4. Lis\xc3\xa4ksi leikkaukset ja amputoinnit suoritettiin tuohon aikaan ilman nukutusta, ja potilaiden kuolleisuus oli tulehdusten ja verenmyrkytysten takia korkea my\xc3\xb6s onnistuneissa leikkauksissa. Trakl ei en\xc3\xa4\xc3\xa4 kest\xc3\xa4nyt tilannetta, vaan koki hermoromahduksen ja yritti jopa ampua itse\xc3\xa4\xc3\xa4n. Samana p\xc3\xa4iv\xc3\xa4n\xc3\xa4 oli syntynyt Traklin viimeinen ja kenties kuuluisin runo, Grodek._NEWLINE_Trakl vietiin Krakovaan sairaalaan, jossa h\xc3\xa4nen tilaansa tarkkailtiin. H\xc3\xa4n vajosi syv\xc3\xa4\xc3\xa4n masennukseen ja kirjoitti Fickerille pyyt\xc3\xa4en neuvoa. Ficker kehotti Traklia kirjoittamaan Wittgensteinille. Saatuaan Traklin viestin Wittgenstein l\xc3\xa4hti tapaamaan t\xc3\xa4t\xc3\xa4 sairaalaan, mutta kun h\xc3\xa4n saapui paikalle, Trakl oli jo ehtinyt kuolla kolme p\xc3\xa4iv\xc3\xa4\xc3\xa4 aikaisemmin kokaiinin yliannostukseen. On mahdollista, ett\xc3\xa4 kyseess\xc3\xa4 oli itsemurha.'